Belanjawan 2025: Sumbangan Tunai Rahmah, SARA meningkat RM13 bilion
Kuala Lumpur: Peruntukan Sumbangan Tunai Rahmah (STR) dan Sumbangan Asas Rahmah (SARA) ditingkatkan kepada RM13 bilion berbanding RM10 bilion sebelum ini yang bakal memanfaatkan sembilan juta penerima atau 60 peratus penduduk dewasa negara. Perdana Menteri Datuk Seri Anwar Ibrahim berkata, ia peningkatan tertinggi disalur kerajaan bagi STR dan SARA untuk membantu rakyat. Katanya, tahun depan, seramai 4.1 juta penerima STR kategori isi rumah akan menerima SARA sebanyak RM100 sebulan, berbanding 700,000 penerima tahun ini. Menurutnya, bantuan SARA akan dikreditkan kepada penerima bermula April 2025 dan ia boleh dibelanjakan untuk membeli barangan asas seperti makanan dan minuman, ubat-ubatan, barang persekolahan serta kebersihan diri di lebih 600 pasar raya dan kedai runcit seluruh negara. "Kategori bujang akan menerima STR bernilai RM600. Penambahan peruntukan RM3 bilion membolehkan kadar maksimum diterima isi rumah meningkat kepada RM4,600 berbanding RM3,700," katanya pada pembentangan Belanjawan 2025 di Dewan Rakyat, hari ini.   Selain itu, Anwar berkata, penambahan peruntukan bantuan tunai di bawah Jabatan Kebajikan Masyarakat (JKM) kepada RM2.9 bilion berbanding RM2.4 bilion, manakala kadar bantuan kebajikan bulanan kepada rakyat miskin akan ditingkatkan.  Katanya, kadar Bantuan Warga Emas dinaikkan kepada RM600 sebulan berbanding RM500 sebulan, dan Bantuan Kanak-kanak Keluarga Miskin dinaikkan daripada RM200 kepada RM250 seorang bagi anak berusia enam tahun ke bawah. "Kenaikan daripada RM150 kepada RM200 seorang pula bagi anak lingkungan usia tujuh hingga 18 tahun. Ia tertakluk kepada kadar maksimum RM1,000 sekeluarga," katanya.  Anwar berkata, bagi Wilayah Persekutuan, Kadar Bantuan Am juga dinaikkan kepada RM150 berbanding RM100 dengan kadar maksimum sekeluarga sebanyak RM500 sebulan. Beliau turut menyeru semua kerajaan negeri turut menambahbaik kadar Bantuan Am Negeri. Jelasnya, berdasarkan hitungan keseluruhan bantuan STR, SARA dan JKM, isi rumah miskin dengan tiga anak layak menerima bantuan lebih RM13,000 setahun, peningkatan amat ketara berbanding RM11,000 ketika ini.  Bagi warga emas miskin pula layak menerima bantuan lebih RM10,000 setahun berbanding RM8,000.  "Ini bermakna tidak ada rakyat di Malaysia yang berpendapatan kurang RM1,100 sebulan dan ini belum mengambil kira bantuan daripada Kerajaan Negeri, Zakat dan Yayasan. Maka, tanggungjawab kita adalah untuk pastikan tiada keciciran," katanya.